
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Општинске управе општине Сокобања, по притужби Р. Ж. из Сокобање, Заштитник грађана 
У Т В Р Ђ У Ј Е   
Општинска управа општине Сокобања je начинила пропуст у раду јер у поновном поступку није одлучила по захтеву ЈКП „Напредак“ Сокобања и донела одговарајући управни акт којим би омогућила Р. Ж. из Сокобање коришћење комуналне услуге пречишћавања и одвођења атмосферских и отпадних вода односно прикључење на уличну канализациону мрежу.
Описаним непоступањем, Општинска управа општине Сокобања је прекршила и принципе добре управе, односно правне сигурности и остваривања права грађана.
На основу утврђених недостатака у раду, Заштитник грађана упућује Општинској управи општине Сокобања следеће 
П Р Е П О Р У К Е
I
Општинска управа општине Сокобања хитно ће предузети све потребне мере како би у најкраћем могућем року Р. Ж. из Сокобање омогућила коришћење комуналне услуге пречишћавања и одвођења атмосферских и отпадних вода, односно прикључење на уличну канализациону мрежу.
II
Општинска управа општине Сокобања ће у поновном поступку приоритетно одлучити по захтеву ЈКП „Напредак“ Сокобања за постављање канализационе цеви преко непокретности-катастарске парцеле број 5429/2 К.О. Сокобања, чији је корисник Д. М. из Сокобање, и катастарске парцеле број 5433 К.О. Сокобања, чији је корисник Д. М., поступајући при том по обавезним инструкцијама другостепеног органа, те ће акт донет у предметном поступку доставити странкама.
III

Општинска управа општине Сокобања писано ће се извинити подносиоцу притужбе за неблаговремено поступање и неодлучивање по захтеву. 
IV

Општинска управа општине Сокобања ће се у свом будућем раду старати да њени органи, увек поступају у складу са позитивним прописима и начелима добре управе, односно да у законом прописаним роковима поступају по захтевима грађана и одговарају на њихове дописе у вези добијања тражених информација. 
Општинска управа општине Сокобања обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 
Р а з л о з и:

Заштитник грађана је 4. 7. 2013. године примио притужбу Р. Ж. из Сокобање којом је изразио незадовољство поступањем Општинске управе општине Сокобања. Увидом у притужбу и сагледавањем приложене документације установљено је да је 12. 6. 2012. године притужилац поднео захтев за прикључење на градску канализацију ЈКП „Напредак“ Сокобања. Наведено предузеће је 9. 7. 2012. године, доставило обавештење којим одобрава наведени захтев као и трасу изградње објеката, која подразумева прелазак канализационих цеви преко катастарске парцеле број 5429/2 К.О. Сокобања, чији је корисник Д. М. из Сокобање, као и катастарске парцеле број 5433 К.О. Сокобања, чији је корисник Д. М. На основу тога је ЈКП „Напредак“ Сокобања 20. 7. 2012. године, поднело захтев ради добијања дозволе Општинској управи општине Сокобања, која је 27. 8. 2012. године донела решење број: III-02-355-242/2012, којим је утврђено право преласка канализационих цеви кућне канализације стамбеног објекта у улици … у власништву Р. Ж. преко напред наведених парцела. Притужилац је 5. 9. 2012. године уплатио таксу за прикључак ЈКП „Напредак“ Сокобања, у износу од 31.000,00 динара, како му је и било наложено. Како даље следи, другостепени орган је 20. 12. 2012. године, по жалби Д. М. донео решење којим је поништено решење о успостављању канализационог прикључка, и предмет је враћен првостепеном органу на поновни поступак, али Општинска управа општине Сокобања, и поред више обраћања и ургенција од стране притужиоца, ни до дана подношења притужбе Заштитнику грађана, није одлучила о захтеву. 
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је покренуо поступак контроле законитости и правилности рада Општинске управе општине Сокобања, о чему је овај орган обавештен актом дел. број 26473 од 19. 9. 2013. године, у складу са чланом 29. Закона о Заштитнику грађана. 
Током поступка контроле законитости и правилности рада Општинске управе општине Сокобања, наведени орган је, поступајући по захтевима Заштитника грађана за изјашњењем, навео следеће:

· да у конкретном случају за предметни простор постоји важећи ПДР Бањица који није реализован у делу планиране саобраћајне и комуналне инфраструктуре, те да је у поступку доношење ПГР Сокобање, чијим Нацртом се предвиђа другачије, рационалније саобраћајно-комунално решење на том простору. Такође се наводи да је нацрт ПГР у фази прибављања сагласности надлежног министра, те да ће се доношењем важећег планског документа стећи услови за реализацију саобраћајне инфраструктуре, а самим тим и решавање конкретног проблема прикључка;
· да у поновљеном поступку пред Одељењем за урбанизам, стамбено-комуналне делатности и грађевинарство Општинске управе општине Сокобања, странка у поступку Д. М. није могао бити саслушан због одсуства а да позиви нису могли бити уручени с обзиром да се именовани налази на привременом раду у иностранству;
· да на предметној парцели не постоји изграђена комунална инфраструктура, а Одлука о комуналним делатностима на територији општине Сокобања није усаглашена са Законом о комуналним делатностима и не постоји могућност примене Одлуке о комуналном уређењу;
· да је усвојен План генералне регулације насеља Сокобања, којим је сагледана комплетна инфраструктура, а самим тим да ће бити решен и проблем канализационог прикључка Р. Ж;
· да у поступку поновног одлучивања о захтеву ЈКП „Напредак“ Сокобања, још увек није донета одлука.
Уставом Републике Србије ("Сл. гласник РС", бр. 98/2006) у члану 190. ст. 1. прописано је да општина, преко својих органа, у складу са законом, између осталог, уређује и обезбеђује обављање и развој комуналних делатности. Чланом 195. ст. 2.  Устава прописано је да статути, одлуке и сви други општи акти аутономних покрајина и јединица локалне самоуправе морају бити сагласни са законом. Одредбом члана 198. Устава, прописано је да појединачни акти и радње државних органа, организација којима су поверена јавна овлашћења, органа аутономних покрајина и јединица локалне самоуправе, морају бити засновани на закону. Законитост коначних појединачних аката којима се одлучује о праву, обавези или на закону заснованом интересу подлеже преиспитивању пред судом у управном спору, ако у одређеном случају законом није предвиђена другачија судска заштита.

Законом о локалној самоуправи ("Сл. гласник РС", бр. 129/2007 и 83/2014 - др. закон) уређују се јединице локалне самоуправе, критеријуми за њихово оснивање, надлежности, органи, надзор над њиховим актима и радом, заштита локалне самоуправе и друга питања од значаја за остваривање права и дужности јединица локалне самоуправе. Чланом 7. ставом 1. закона, прописано је да јединица локалне самоуправе за остваривање својих права и дужности и за задовољавање потреба локалног становништва може основати предузећа, установе и друге организације које врше јавну службу, у складу са законом и статутом. Чланом 20. овог Закона је прописано да општина, преко својих органа, у складу с Уставом и законом: уређује и обезбеђује обављање и развој комуналних делатности (пречишћавање и дистрибуција воде, пречишћавање и одвођење атмосферских и отпадних вода, производња и снабдевање паром и топлом водом, линијски градски и приградски превоз путника у друмском саобраћају, одржавање чистоће у градовима и насељима, одржавање депонија, уређивање, одржавање и коришћење пијаца, паркова, зелених, рекреационих и других јавних површина, јавних паркиралишта, јавна расвета, уређивање и одржавање гробаља и сахрањивање односно уређује и обезбеђује обављање послова који се односе на изградњу, рехабилитацију и реконструкцију, одржавање, заштиту, коришћење, развој и управљање локалним и некатегорисаним путевима, као и улицама у насељу и др.), као и организационе, материјалне и друге услове за њихово обављање. 

Законом о комуналним делатностима („Сл. гласник РС“, бр. 88/2011) одређују се комуналне делатности и уређују општи услови и начин њиховог обављања. Одредбом члана 4. ст. 1. Закона прописано је да јединица локалне самоуправе, у складу са овим законом, обезбеђује организационе, материјалне и друге услове за изградњу, одржавање и функционисање комуналних објеката и за техничко и технолошко јединство система и уређује и обезбеђује обављање комуналних делатности и њихов развој. Ставoм 4. истог члана, прописано је да јединица локалне самоуправе уређује у складу са законом услове обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности обезбеђујући нарочито: одговарајући обухват, обим и квалитет комуналних услуга, који подразумева нарочито: здравствену и хигијенску исправност према прописаним стандардима и нормативима, тачност у погледу рокова испоруке, сигурност и заштиту корисника у добијању услуга, поузданост, приступачност и трајност у пружању услуга; развој и унапређивање квалитета и асортимана комуналних услуга, као и унапређивање организације рада, ефикасности и других услова пружања услуга; сагласност са начелима одрживог развоја; ефикасно коришћење ресурса и смањење трошкова обављања комуналних делатности успостављањем сарадње две или више јединица локалне самоуправе и другим активностима када за то постоји могућност;  конкуренцију у обављању делатности. Чланом 32. Закона, прописано је да инспекцијски надзор над спровођењем прописа јединице локалне самоуправе донетих на основу овог закона врши јединица локалне самоуправе, преко комуналних инспектора а да надзор над радом вршилаца комуналне делатности врши јединица локалне самоуправе. 

Чланом 5. Закона о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) прописано је да орган поступа на основу закона, других прописа и општих аката. Чланом 6. став 1. Закона је одређено да при вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Чланом 7. је прописано да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака. 
Такође, чланом 14. Закона, регулисано је да се поступак мора водити без одуговлачења и са што мање трошкова за странку и друге учеснике у поступку, али тако да се прибаве сви докази потребни за правилно и потпуно утврђивање чињеничног стања и за доношење законитог и правилног решења. 
Одредбом члана 74. Закона, прописано је да кад се лице коме достављање треба извршити не затекне у свом стану, достављање се врши предајом писмена неком од одраслих чланова његовог домаћинства. Ако се достављање врши на радном месту лица коме писмено треба доставити, а то лице се ту не затекне, достављање се може извршити лицу које је на истом месту запослено, ако оно пристане да прими писмено. Достављање адвокату може се извршити и предајом писмена лицу запосленом у адвокатској канцеларији. Достављање по ст. 1. и 2. овог члана не може се извршити лицу које у истом поступку учествује са супротним интересом. Одредбом члана 75. Закона, прописано је да ако се утврди да је лице коме достављање треба извршити одсутно и да му лица наведена у члану 74. овог закона не могу писмено на време предати, вратиће се писмено органу који га је издао, уз назначење где се одсутни налази. Ако се пребивалиште, односно боравиште лица коме достављање треба извршити не може утврдити, орган који је издао писмено поставиће том лицу привременог заступника у смислу члана 45. овог закона и њему ће предати писмено. Одредбом члана 75. Закона, прописано је да ако се утврди да је лице коме достављање треба извршити одсутно и да му лица наведена у члану 74. овог закона не могу писмено на време предати, вратиће се писмено органу који га је издао, уз назначење где се одсутни налази. Ако се пребивалиште, односно боравиште лица коме достављање треба извршити не може утврдити, орган који је издао писмено поставиће том лицу привременог заступника у смислу члана 45. овог закона и њему ће предати писмено.

Одредбом члана 76. Закона, прописано је да ако се достављање не може извршити ни на начин прописан у члану 74. овог закона, а није утврђено да је лице коме достављање треба извршити одсутно, достављач ће предати писмено надлежном органу на чијем се подручју налази пребивалиште, односно боравиште лица коме се достављање врши, или пошти у његовом пребивалишту, ако се достављање врши поштом. На вратима стана, пословне просторије или радног места лица коме достављање треба извршити достављач ће прибити писмено саопштење о томе где се писмено налази и тиме се сматра да је достављање извршено. На саопштењу и на самом писмену које је требало доставити достављач ће означити разлог таквог достављања, као и дан када је саопштење прибио на врата и ставиће свој потпис. О достављању извршеном на начин прописан у ставу 1. овог члана обавестиће се орган који је наредио достављање. Одредбом члана 77. прописано је да достављање се мора извршити лично лицу коме је писмено намењено кад је такво достављање одређено овим законом или другим прописом, кад од дана достављања почиње тећи рок који се не може продужавати, или кад то нарочито одреди орган који је наредио достављање. Сматра се да је извршено лично достављање адвокату и предајом писмена лицу запосленом у адвокатској канцеларији. Кад се лице коме достављање треба лично извршити не затекне у стану, пословној просторији, на радном месту или се у адвокатској канцеларији не затекне ни лице које је у њој запослено, достављач ће се обавестити кад и на ком месту га може наћи, па ће му код неког од лица наведених у члану 74. овог закона оставити писмено обавештење да у одређени дан и час буде у свом стану, односно на радном месту ради примања писмена. Ако и после тога достављач не затекне лице коме достављање треба извршити, поступиће на начин прописан у члану 76. овог закона и тада се сматра да је достављање извршено. Чланом 82. Закона, прописано је да лицима у иностранству, као и лицима у земљи која уживају дипломатски имунитет, достављање се врши преко министарства надлежног за спољне послове, ако међународним уговором није друкчије одређено.
Одредбом члана 232. став 2. Закона је прописано да ако другостепени орган нађе да ће недостатке првостепеног поступка брже и економичније отклонити првостепени орган, он ће својим решењем поништити првостепено решење и вратити предмет првостепеном органу на поновни поступак. У том случају, другостепени орган је дужан својим решењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном решењу и да, без одлагања, а најдоцније у року од 30 дана од дана пријема предмета, донесе ново решење. Против новог решења странка има право на жалбу. 

С обзиром на изнето, а према подацима до којих се дошло на основу примљене притужбе, приложене документације и добијених одговора од органа, произилази да након што је Општинско веће општине Сокобања донело решење 20. 12. 2012. године, којим је поништено решење о утврђивању права преласка канализационих цеви преко туђих катастарских парцела, и вратило предмет првостепеном органу на поновни поступак, Општинска управа општине Сокобања још увек није одлучила у поновном поступку о захтеву ЈКП „Напредак“ Сокобања. Самим тим, Општинска управа општине Сокобања није омогућила Р. Ж. коришћење комуналне услуге пречишћавања и одвођења атмосферских отпадних вода односно прикључење на уличну канализациону мрежу, као делатности од значаја за остварење животних потреба. 

Како се, тим поводом, притужилац више пута ургенцијама обраћао Председнику општине Сокобања као и Начелнику Одељења за урбанизам, комуналне делатности и грађевинарство Општинске управе општине Сокобања, а да је иницијални захтев за прикључење на градску канализацију Р. Ж. поднео ЈКП „Напредак“ Сокобања још 12. 06. 2012. године, те да је првостепено решење о том захтеву донето 27. 8. 2012. године односно поништено 20. 12. 2012. године, те да управни поступак траје 4 године, закључује се да се у конкретном случају несумњиво ради о грубом кршењу принципа добре управе за шта није пружено, али и не постоји, никакво оправдано образложење.
Наводи Општинске управе општине Сокобања да Одлука о комуналним делатностима није била у сагласности са Законом о комуналним делатностима те да због тога орган није могао да одлучи о захтеву ЈКП „Напредак“ Сокобања, нису оправдање за недоношење одлуке о праву притужиоца на коришћење комуналне услуге у тако дугом временском периоду. Наиме, није прихватљиво да Општинска управа, занемарује своје законом прописане дужности омогућавања коришћења комуналне делатности позивајући се на неусклађеност прописа из изворне надлежности са прописом из опште, с обзиром на јасну одредбу Устава која прописује да статути, одлуке и сви други општи акти аутономних покрајина и јединица локалне самоуправе морају бити сагласни са законом. Самим тим, чињеница да је јединица локалне самоуправе, односно општина Сокобања, начинила грешку у свом раду и донела акт за који сматра да није у складу са Уставом и законом, не сме и свакако није разлог за непоступање органа, и самим тим неостваривање Уставом и законом загарантованих права грађана. Државни орган који је начинио пропуст у раду дужан је да у свакој могућој мери и на сваки дозвољен начин отклони или умањи последице пропуста према грађанима, али ту обавезу, када околности случаја указују на такву потребу или могућност, имају и други органи јавне власти с обзиром да сви наступају у име Републике Србије.   Чак и када је Општинска управа доставила Заштитнику грађана акт у коме га обавештава да је  12. 12. 2014. године усвојен План генералне регулације, односно да су се стекли услови за постављање канализационог прикључка, одлука о праву на коришћење комуналне услуге још увек није донета. Такође, чињеница да странка у поступку није саслушана јер јој позиви  нису били достављени представља околност која објективно омета ефикасност поступка и која се не сме занемарити, али је приоритетна дужност органа и поступајућих службених лица да предузму све што је у њиховој моћи да право грађанина и у таквим околностима буде што пре остварено. 

Из свега наведеног произилази да Општинска управа општине Сокобања описаним поступањем односно непоступањем није омогућила Р. Ж. коришћење комуналне услуге пречишћавања и одвођења атмосферских отпадних вода односно прикључење на уличну канализациону мрежу, те се од ње очекује да у најкраћем року притужиоцу омогући право на коришћење ове комуналне делатности. Такође, Општинска управа општине Сокобања није обезбедила успешно и квалитетно остваривање и заштиту права и правних интереса странке, подразумевајући под тим и то да органи управе сарађују са странкама те да благовремено поступају по захтевима грађана и одговарају на њихове дописе, нарочито имајући у виду хитност случаја као што је недостатак одвода канализације у једном домаћинству. Из тог разлога, како орган ни до данас није реаговао на поновљена обраћања подносиоца притужбе и отклонио свој пропуст, потребно је да се, у знак поштовања за претрпљену повреду права на добру управу, чувајући и градећи однос поштовања са грађанима, за своје поступање, односно непоступање, и извини. Такође, од Општинске управе општине Сокобања очекује се да у свом будућем раду поступа у складу са законом прописаном обавезом сарадње са странкама а нарочито да води рачуна о роковима у којима поступа, што уједно представља и циљ добре управе којем стремимо.
Добра управа, сходно својим начелима и принципима, између осталог, подразумева да управа поступа искључиво по закону, да стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.

Одсуство одлуке или друге процесне радње у поступку по поднесцима грађана представља кршење принципа добре управе, а поготово у случају дуготрајног „ћутања администрације“, који указује на грубо кршење принципа добре управе и правила управног поступка, а на штету остваривања и заштите права грађана. Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року. 

Начелима управног поступка предвиђено је да органи који поступају у управним стварима решавају на основу закона и других прописа. При вођењу поступка и решавању у управним стварима, органи су дужни да странкама омогуће да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересима. Органи који воде поступак, односно решавају у управним стварима, дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.

На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Сокобања на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

